Γιώργος Καλαϊτζάκης

Ο **Γιώργος Καλαϊτζάκης** (Ηράκλειο Κρήτης, 2 Ιανουαρίου 1999), είναι Έλληνας καλαθοσφαιριστής. Έχει ύψος 2.01 μ. και αγωνίζεται στη θέση του σμολ φόργουορντ  για το Μαρούσι.

## Σταδιοδρομία
Ξεκίνησε να παίζει με τους νεαρούς του Άρη. Ο Καλαϊτζάκης ξεκίνησε την επαγγελματική του σταδιοδρομία το 2015, με τον Παναθηναϊκό. Στον Παναθηναϊκό ο Καλαϊτζάκης συνυπήρξε για μια χρονιά με το μπασκετικό πρότυπό του όπως ο ίδιος έχει δηλώσει, τον Δημήτρη Διαμαντίδη. 

Έκανε το ντεμπούτο του στο Ελληνικό πρωτάθλημα στις 18 Φλεβάρη 2016. Το 2017 ανανέωσε το συμβόλαιο του για τρία ακόμα χρόνια. Στην Ευρωλίγκα αγωνίστηκε για πρώτη φορά κόντρα στην Μακάμπι Τελ Αβίβ στις 19 Δεκεμβρίου 2017. 

Με τους πράσινους, έχει κερδίσει τον τίτλο του Κυπέλλου Ελλάδας τα έτη 2016, 2017 και 2019 και το Πρωτάθλημα Ελλάδος το 2017, 2018 και 2019.

Το καλοκαίρι του 2019, δόθηκε δανεικός στην λιθουανική Νεβέζις. Εκεί μέτρησε 11.8 πόντους, 4.5 ριμπάουντ και 2.1 ασίστ ανά ματς στην λιθουανική λίγκα. 

Τον Ιούνιο του 2020 επέστρεψε στον Παναθηναϊκό. Στις 11 Αυγούστου 2020, ανανέωσε το συμβόλαιό του με τους πράσινους μέχρι το 2022. Στις 27 Νοεμβρίου βρέθηκε για πρώτη φορά στη βασική πεντάδα της ομάδας, στην Ευρωλίγκα. Στις 9 Μαΐου 2021, κατέκτησε το τέταρτο Κύπελλο Ελλάδας, νικώντας τον τελικό τον Προμηθέα Πάτρας με 91-79. Στις 10 Ιουνίου, κατέκτησε το Πρωτάθλημα Ελλάδας, αφού ο Παναθηναϊκός κέρδισε στη σειρά των τελικών το Λαύριο με 3-1.

Στις 30 Ιουλίου 2021, επιλέχθηκε από τους Ιντιάνα Πέισερς στην 60η θέση, στον δεύτερο γύρο ντραφτ. Αμέσως τα δικαιώματα του ανταλλάχθηκαν και ο παίκτης πήγε στους Μιλγουόκι Μπακς. Στις 3 Αυγούστου 2021, ανακοινώθηκε επίσημα από τους Μπακς, πληρώνοντας στον Παναθηναϊκό τη ρήτρα των 300.000 δολαρίων. 

Στις 19 Οκτωβρίου 2021, έκανε το ντεμπούτο του με τους Μπακς στο ΝΒΑ, κόντρα στους Μπρούκλιν Νετς στη νίκη με 127-104, έχοντας δυο ριμπάουντ. Στις 20 Νοεμβρίου, βρέθηκε στη θυγατρική των Μπακς, τους Ουισκόνσιν Χερντ κάνοντας ντεμπούτο στην Αναπτυξιακή Λίγκα. Στον πρώτο του αγώνα είχε 15 πόντους (5/11 σουτ, 2/5 τρίποντα και 3/4 βολές), 8 ριμπάουντ και 4 ασίστ. Αποδεσμεύτηκε από τους Μπακς στις 3 Δεκεμβρίου 2021, έχοντας αγωνιστεί σε εννέα αγώνες με 1.8 πόντους και 1 ριμπάουντ ανά 5.3 λεπτά συμμετοχής.

Στις 30 Δεκεμβρίου 2021, ανακοινώθηκε πως θα συνεχίσει την καριέρα του στις Η.Π.Α καθώς βρήκε συμβόλαιο από τους Οκλαχόμα Σίτι Θάντερ. Αρχικά αγωνίστηκε με την θυγατρική ομάδα των Οκλαχόμα Σίτι Μπλου, όπου σε 31 αγώνες στο NBDL είχε 10.1 πόντους, 3.9 ριμπάουντ και 2.1 ασίστ σε 19.6 λεπτά συμμετοχής. Στις 8 Απριλίου 2022 σημείωσε 25 πόντους κατά των Λέικερς κάνοντας ατομικό ρεκόρ σε πόντους ενώ είχε 4 ριμπάουντ, 6 ασίστ και 3 κλεψίματα παραμένοντας στο παρκέ για 45 λεπτά. Μάλιστα η επίδοσή του σε πόντους αποτελεί το τέταρτο ατομικό ρεκόρ Έλληνα παίκτη όλων των εποχών στο ΝΒΑ. Με την Οκλαχόμα σε τέσσερα ματς στο φινάλε της κανονικής περιόδου μέτρησε 17.5 πόντους, 3.3 ριμπάουντ, 3 ασίστ και 2.2 κλεψίματα.

Στις 25 Ιουλίου 2022, επέστρεψε στον Παναθηναϊκό, για τα επόμενα δύο χρόνια. Μάλιστα στους «πράσινους» ήταν ξανά συμπαίκτης με τον αδελφό του, Παναγιώτη. Την σεζόν 2022-23, είχε 6.7 πόντους, 2.5 ριμπάουντ και 1.2 ασίστ μέσο όρο σε 15 λεπτά συμμετοχής στο ελληνικό πρωτάθλημα και 2 πόντους και 1.1 ριμπάουντ μέσο όρο σε 10 λεπτά συμμετοχής στην Ευρωλίγκα. Στις 4 Σεπτεμβρίου 2023, ο Παναθηναϊκός ανακοίνωσε ότι λύθηκε το συμβόλαιό του.

Στις 7 Δεκεμβρίου 2023, συμφώνησε με την γερμανική Τούμπινγκεν. Στις 16 Δεκεμβρίου, πραγματοποίησε το ντεμπούτο του με την ομάδα έχοντας σε 25'45" 12 πόντους (4/6 δίποντα, 0/2 τρίποντα, 4/5 βολές), 6 ριμπάουντ, 2 ασίστ, 1 κλέψιμο αλλά και 4 λάθη. Τη σεζόν 2023-24, μέτρησε 10.5 πόντους, 3.5 ριμπάουντ και 2.6 ασίστ σε 22.4 λεπτά κατά μέσο όρο.

Στις 5 Ιουλίου 2024, ανακοινώθηκε από την λιθουανική Λιετκαμπέλις. Τη σεζόν 2024-25, μέτρησε 7 πόντους, 2.6 ριμπάουντ κατά μέσο όρο σε 24 αγώνες στο Λιθουανικό πρωτάθλημα, ενώ, σε επίπεδο EuroCup κατέγραψε 11.3 πόντους, 3.1 ριμπάουντ και 1.7 ασίστ μ.ο. σε 15 ματς. Στις 29 Απριλίου 2025, ολοκληρώθηκε η συνεργασία του με την λιθουανική ομάδα, με τις δύο πλευρές να παίρνουν από κοινού την απόφαση να χωρίσουν οι δρόμοι τους.

Στις 28 Ιουλίου 2025, επέστρεψε στην Ελλάδα, για τα επόμενα δύο χρόνια με το Μαρούσι.

## Εθνική ομάδα
Ο Καλαϊτζάκης είναι μέλος των μικρότερων εθνικών ομάδων της Ελλάδας. Με τις μικρές εθνικές ομάδες, έπαιξε το 2015 στο πρωτάθλημα FIBA Europe Under-16, στο πρωτάθλημα 2016 FIBA Europe Under-18 και στο πρωτάθλημα κάτω των 18 ετών FIBA Europe 2017. Το 2018 αγωνίστηκε στο πρωτάθλημα κάτω των 20 ετών FIBA Europe.

## Προσωπική ζωή
Ο δίδυμος αδερφός του, Παναγιώτης, είναι επίσης επαγγελματίας καλαθοσφαιριστής. Υπήρξαν συμπαίκτες στη λιθουανική ομάδα Νεβέζις, τη σεζόν 2019-20, καθώς και στον Παναθηναϊκό (2022-2023), όπου έγιναν οι πρώτοι δίδυμοι αδερφοί που φόρεσαν την ίδια φανέλα μετά από 31 χρόνια και μετά από τους Τομ και Νικ Κατσίκης τη σεζόν 1991-92, για το Πρωτάθλημα Ελλάδας.

## Τίτλοι

### [[Παναθηναϊκός (καλαθοσφαίριση ανδρών)|Παναθηναϊκός]]
* 4x Πρωτάθλημα Ελλάδας: (2017, 2018, 2019, 2021)
* 4x Κύπελλο Ελλάδας: (2016, 2017, 2019, 2021)

## Παραπομπές


## Εξωτερικοί σύνδεσμοι
* 
* 

Κατηγορία:Έλληνες καλαθοσφαιριστές
Κατηγορία:Σούτινγκ γκαρντ
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Μιλγουόκι Μπακς
Κατηγορία:Καλαθοσφαιριστές Οκλαχόμα Σίτι Μπλου
Κατηγορία:Καλαθοσφαιριστές Οκλαχόμα Σίτι Θάντερ
Κατηγορία:Καλαθοσφαιριστές Ουισκόνσιν Χερντ
Κατηγορία:Καλαθοσφαιριστές Α1 Εθνικής Ελλάδας
Κατηγορία:Έλληνες καλαθοσφαιριστές στο εξωτερικό
Κατηγορία:Έλληνες καλαθοσφαιριστές στο NBA
Κατηγορία:Καλαθοσφαιριστές του NBA
Κατηγορία:Καλαθοσφαιριστές D-League